บูพาส่งประกันเบี้ยต่ำบุกตลาด
บูพา เปิดแผนประกันใหม่คุ้มครองค่ารักษาผู้ป่วยใน 7.5 แสนบาท/ปี เบี้ยเริ่มต้น 1,000 บาท/เดือน
22 เม.ย. 2559

บูพา เปิดแผนประกันใหม่คุ้มครองค่ารักษาผู้ป่วยใน 7.5 แสนบาท/ปี เบี้ยเริ่มต้น 1,000 บาท/เดือน
นายเบ็ญ อาศนะเสน กรรมการผู้จัดการ บริษัท บูพา ประกันสุขภาพ (ประเทศไทย) เปิดเผยว่า ปัจจุบันคนจำนวนมากมีความกังวลเกี่ยวกับเรื่องสุขภาพ โดยเฉพาะเรื่องภาระค่าใช้จ่ายในการรักษาพยาบาลที่เพิ่มขึ้นทุกปี และเป็นจำนวนเงินที่สูงมาก บูพาจึงได้นำเสนอแผนประกันสุขภาพ “โอปอล” โดยให้ความคุ้มครองค่ารักษาพยาบาลกรณีผู้ป่วยในด้วยวงเงินสูงสุด 7.5 แสนบาท/ปี และคุ้มครองค่ารักษาพยาบาลตามจริงในหมวดค่ารักษาพยาบาลทั่วไป ค่าธรรมเนียมแพทย์ผ่าตัด และค่าปรึกษาแพทย์พิเศษ แผนนี้ยังมอบสิทธิให้ลูกค้าสามารถเลือกซื้อและรับความคุ้มครองอื่นเพิ่มเติมได้ด้วย คือ ความคุ้มครองอุบัติเหตุส่วนบุคคล และความคุ้มครองผู้ป่วยนอกที่มีวงเงินให้เลือก ซึ่งจะคุ้มครองเฉพาะในประเทศไทยเท่านั้น
ขณะที่เบี้ยประกันเริ่มตั้งแต่ 1,000-2,000 บาท/ครั้ง และยังอำนวยความสะดวกให้กับลูกค้า โดยไม่ต้องสำรองเงินจ่ายหากเข้ารักษา ณ โรงพยาบาลและคลินิกในเครือข่ายของบูพาทั่วประเทศกว่า 400 แห่ง และจะได้รับสิทธิการต่ออายุตลอดชีพ หากลูกค้าสมัครทำประกันสุขภาพกับบูพาก่อนอายุ 60 ปีบริบูรณ์ โดยลูกค้าสามารถซื้อแผนประกันสุขภาพ “โอปอล” ได้โดยไม่ต้องซื้อร่วมกับประกันชีวิต
“ประกันนี้จะช่วยลดค่าใช้จ่ายและความกังวลของลูกค้า ทำให้สามารถหันไปดูแลและฟื้นฟูสุขภาพร่างกายแทน สำหรับการเปิดตัวแผนโอปอลในครั้งนี้นับเป็นสิ่งที่ช่วยยืนยันว่าบูพายังคงเดินหน้าพัฒนาผลิตภัณฑ์ที่เป็นนวัตกรรมใหม่อย่างต่อเนื่อง ซึ่งไม่เพียงแต่จะช่วยตอบสนองความต้องการของลูกค้าในการดูแลสุขภาพเท่านั้น แต่ยังช่วยสนับสนุนการใช้ชีวิตของลูกค้าให้มีชีวิตที่ยืนยาว มีสุขภาพที่ดี และมีความสุขยิ่งขึ้นอีกด้วย” นายเบ็ญ กล่าว
ทั้งนี้ มี 3 แผนให้เลือกนอกจากนี้ยังจะได้รับความคุ้มครองการปลูกถ่ายไขกระดูก การเปลี่ยนถ่ายอวัยวะ การฟอกไต โดยจำกัดวงเงินความคุ้มครองสูงสุด 1 หมื่นบาทตลอดระยะเวลาที่ได้รับความคุ้มครองจากกรมธรรม์ประกันภัย
สำหรับ บูพา เป็นบริษัทที่ไม่มีผู้ถือหุ้น โดยผลกำไรที่ได้จากการประกอบธุรกิจทั้งหมดจะถูกนำไปลงทุนเพื่อพัฒนาการให้บริการด้านสุขภาพแก่สมาชิกให้ดียิ่งขึ้น ซึ่งในประเทศไทยบูพามีสมาชิกประมาณ 4 แสนคน และลูกค้าระดับองค์กรกว่า 2,000 แห่ง